Jeandré (2) 'bring elke dag hoop' ná hartstilstand | Netwerk24
Jeandré (2) 'bring elke dag hoop' ná hartstilstand
Deur Cheréne Pienaar 17 Februarie 2020 17:19
Die Bloemfonteinse seuntjie wie se hart stilgestaan het en oorleef het, se ouers sê hulle hoop nie nou vir iets groots nie.
"Want elke dag gee ons hoop. Elke dag is daar iets nuuts wat hy doen.
"Elke klein dingetjie gee ons hoop en krag," sê Bianca Victor, Jeandré (2) se ma.
Hy het op 29 Januarie wonderbaarlik 'n hartstilstand oorleef nadat Zelna du Preez, sy juffrou by die Saailand-kleuterskool in Bloemfontein, sy hart masseer het totdat die nooddienste opgedaag het.
Op 10 Februarie het hy vir die eerste keer wakker geword en toon daagliks vordering.
Victor sê aangesien hy meer gereeld wakker word, raak hy baie omgekrap as die fisioterapeut opdaag, of selfs as sy doek omgeruil moet word.
"Hy kry dan amper iets soos 'n asma-aanval en dan moet hulle hom weer stabiliseer."
Volgens die verpleegsters sal dit mettertyd beter raak, want die pype was lank in sy longe en hy moet nog heeltemal herstel.
"Verder gaan ons elke dag 'n treetjie vorentoe. Dankie vir die belangstelling en gebede. Ons kan hom net gemaklik hou en God sal vir die res sorg."
Jeandré het die vroeër met arbeidsterapie begin en raak volgens Victor kwaad tydens die behandeling, wat 'n goeie teken is.
"Ook traantjies gehad en glo vanoggend geluide gemaak toe hy huil."
Victor het vroeër gesê die medici het aanvanklik vir hulle gesê Jeandré sou waarskynlik ernstige breinskade oorhou, maar die MRI-toetse het agterna gewys dat die skade minimaal is.
Hy word deur dr. Jaco Neser in die Mediclinic Bloemfontein behandel en moet nog vir minstens ses weke in die waakeenheid wees.